गोवा विधानसभा के उपाध्यक्ष माइकल लोबो ने पद से इस्तीफा दिया, मंत्रिमंडल में होंगे शामिल  
गोवा विधानसभा के उपाध्यक्ष माइकल लोबो ने पद से इस्तीफा दे दिया
दोपहर को अध्यक्ष राजेश पाटणेकर को अपना इस्तीफा सौंपा
दिन में मंत्रिमंडल में शामिल किए जाएंगे माइकल लोबो
नए मंत्रियों का शपथग्रहण दोपहर तीन बजे होने की संभावना है. सावंत मंत्रिमंडल में फेरबदल के लिए सहयोगी दल गोवा फॉरवर्ड पार्टी (जीएफपी) के तीन सदस्यों और एक निर्दलीय सदस्य को मंत्री पद से हटाएंगे. 
बता दें कि कांग्रेस के 10 विधायक बुधवार को बीजेपी में शामिल हो गए थे और इसके साथ ही 40 सदस्यीय सदन में भाजपा विधायकों की संख्या बढ़कर 27 हो गई है. उनके समर्थन के बाद सावंत ने जीएफपी के मंत्रियों को हटाने का फैसला किया.
क्षेत्रीय पार्टी जीएफपी ने साल 2017 में मनोहर पर्रिकर के नेतृत्व वाली सरकार के गठन में अहम भूमिका निभाई थी.   मुख्यमंत्री ने शुक्रवार को कहा कि उन्होंने जीएफपी के तीन विधायकों और एक निर्दलीय विधायक रोहन खुंटे से अपने-अपने मंत्री पदों से इस्तीफा देने को कहा है.
बुधवार को भाजपा में शामिल होने वाले चंद्रकांत कावलेकर, फिलिप नेरी रोड्रिग्ज, एतानासियो मोन्सेराते तथा विधानसभा उपाध्यक्ष माइकल लोबो दोपहर बाद राजभवन में शपथ लेंगे. (इनपुट: भाषा)